CELEX: 52021PC0194
Language: sl
Date: 2021-04-20
Title: Predlog SKLEP SVETA o stališču, ki se v imenu Evropske unije zastopa na Konferenci pogodbenic glede sprememb Priloge III k Rotterdamski konvenciji o postopku soglasja po predhodnem obveščanju za določene nevarne kemikalije in pesticide v mednarodni trgovini

EVROPSKA KOMISIJA
            Bruselj, 20.4.2021
            COM(2021) 194 final
            2021/0100(NLE)
            Predlog
            SKLEP SVETA 
            o stališču, ki se v imenu Evropske unije zastopa na Konferenci pogodbenic glede sprememb Priloge III k Rotterdamski konvenciji o postopku soglasja po predhodnem obveščanju za določene nevarne kemikalije in pesticide v mednarodni trgovini
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Rotterdamska konvencija o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Konvencija) je začela veljati 24. februarja 2004. Odobrena je bila s Sklepom Sveta o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (2006/730/ES, z retroaktivnim učinkom od 19. decembra 2002)
                     1
                   in je za Evropsko skupnost začela veljati 24. februarja 2004. Cilj Konvencije je krepiti deljeno odgovornost in sodelovanje med pogodbenicami v mednarodni trgovini z nekaterimi nevarnimi kemikalijami, da se zavarujeta zdravje ljudi in okolje pred možno škodo, ter prispevati k njihovi okolju prijazni uporabi. Konvencija zagotavlja okvir za izmenjavo informacij o značilnostih nekaterih kemikalij, za nacionalni postopek odločanja o njihovem uvozu in izvozu ter za posredovanje teh odločitev pogodbenicam.
               
               
                  Obveznosti iz Konvencije se v Uniji izvajajo z Uredbo (EU) št. 649/2012 Evropskega parlamenta in Sveta z dne 4. julija 2012
                     2
                  .
               
               
                  Konferenca pogodbenic, ustanovljena na podlagi člena 18 Konvencije, je upravljavski organ Rotterdamske konvencije. Ta organ se običajno sestane vsaki dve leti, da spremlja izvajanje Konvencije. Poleg tega pregleduje kemikalije, ki mu jih v obravnavo predloži Odbor za pregled kemikalij.
               
               
                  V skladu s členom 5(1) Konvencije morajo pogodbenice predložiti uradna obvestila o dokončnih ureditvenih ukrepih, sprejetih za prepoved ali strogo omejitev uporabe kemikalij na nacionalni ravni. Ko sekretariat prejme najmanj dve uradni obvestili od dveh pogodbenic, ki spadata na dve različni območji za soglasje po predhodnem obveščanju, za isto kemikalijo, se ta uradna obvestila predložijo Odboru za pregled kemikalij. Odbor za pregled kemikalij mora navedena uradna obvestila pregledati v skladu z merili iz Priloge II h Konvenciji. Na podlagi rezultatov navedenega pregleda je Odbor za pregled kemikalij predlagal vključitev acetoklora, karbosulfana, krizotilnega azbesta, dekabromodifenil etra, fentiona (formulacije z zelo majhnim volumnom (ULV) s koncentracijo aktivne snovi 640 g/l ali več), tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/l ali več, kar ustreza koncentraciji parakvat iona 200 g/l ali več, ter perfluorooktanojske kisline (PFOA), njenih soli in njej sorodnih spojin na seznam v Prilogi III h Konvenciji, saj je bilo ugotovljeno, da so izpolnjena vsa merila. Postopek za sprejetje sprememb prilog ureja člen 22 Konvencije.
               
               
                  V skladu s členom 23 Konvencije ima vsaka pogodbenica en glas. Organizacije za regionalno gospodarsko povezovanje, kot je EU, pa uveljavljajo svojo pravico do glasovanja s številom glasov, ki je enako številu njihovih držav članic, ki so pogodbenice Konvencije.
               
               
                  Konferenca pogodbenic bo na desetem rednem zasedanju obravnavala sprejetje sklepov o vključitvi acetoklora, karbosulfana, krizotilnega azbesta, dekabromodifenil etra, fentiona (formulacije z zelo majhnim volumnom (ULV) s koncentracijo aktivne snovi 640 g/l ali več), tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/l ali več, kar ustreza koncentraciji parakvat iona 200 g/l ali več, ter perfluorooktanojske kisline (PFOA), njenih soli in njej sorodnih spojin na seznam v Prilogi III h Konvenciji.
               
               
                  Zaradi vključitve kemikalij na seznam v Prilogi III bo zanje, ko se bo z njimi trgovalo na mednarodni ravni, veljal postopek soglasja po predhodnem obveščanju. Zato bodo morale pogodbenice sekretariatu predložiti uvozne odgovore, da jih bo ta nato lahko dal na voljo vsem pogodbenicam. Pogodbenice izvoznice bodo morale pri izvozu navedenih kemikalij upoštevati uvozne odgovore.
               
               
                  Predvideni akt bo postal za pogodbenice zavezujoč v skladu s členom 22(5)(c) Konvencije, ki določa: „sklep o spremembi Priloge III depozitar takoj sporoči pogodbenicam. Sprememba začne veljati za vse pogodbenice na dan, določen v sklepu“.
               
               
                  Uporaba acetoklora, karbosulfana, krizotilnega azbesta, fentiona (formulacije z zelo majhnim volumnom (ULV) s koncentracijo aktivne snovi 640 g/l ali več) in tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/l ali več, kar ustreza koncentraciji parakvat iona 200 g/l ali več, je v Uniji prepovedana z ustrezno zakonodajo. Uporaba dekabromodifenil etra in perfluorooktanojske kisline (PFOA), njenih soli in njej sorodnih spojin je omejena z Uredbo (EU) 2019/1021 o obstojnih organskih onesnaževalih
                     3
                  , saj za obe kemikaliji velja Stockholmska konvencija o obstojnih organskih onesnaževalih.
               
               
                  Ta predlog se nanaša na sklep o določitvi stališča, ki naj se v imenu Unije zastopa na zasedanju Konference pogodbenic Rotterdamske konvencije v zvezi s predvidenim sprejetjem sklepov o spremembi Priloge III zaradi vključitve na seznam acetoklora, karbosulfana, krizotilnega azbesta, dekabromodifenil etra, fentiona (formulacije z zelo majhnim volumnom (ULV) s koncentracijo aktivne snovi 640 g/l ali več), tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/l ali več, kar ustreza koncentraciji parakvat iona 200 g/l ali več, ter perfluorooktanojske kisline (PFOA), njenih soli in njej sorodnih spojin.
               
            
            
               •Skladnost z veljavnimi predpisi s področja zadevne politike
            
            
               
                  Predlog je skladen z izvajanjem Uredbe (EU) št. 649/2012, s katero se izvaja Rotterdamska konvencija v Uniji, in ga dopolnjuje. Poleg tega je v celoti skladen s ciljem Konvencije, ki je krepiti deljeno odgovornost in sodelovanje med pogodbenicami v mednarodni trgovini z določenimi nevarnimi kemikalijami, da se zavarujeta zdravje ljudi in okolje pred možno škodo, ter prispevati k njihovi okolju prijazni uporabi.
               
            
            
               •Skladnost z drugimi politikami Unije
            
            
               
                  Predlog je skladen z Uredbo (ES) št. 1107/2009, Uredbo (EU) št. 528/2012 in Uredbo (ES) št. 1907/2006, saj ne posega v sklepe o dajanju kemikalij na trg v Evropski uniji. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               
                  Postopkovna pravna podlaga za predlagani sklep Sveta je člen 218(9) PDEU, ki je ustrezna podlaga za akt, ki opredeljuje stališče Evropske unije v zvezi z mednarodnim sporazumom, v tem primeru Rotterdamsko konvencijo.
               
               
                  Materialna pravna podlaga je člen 192(1) PDEU, saj ukrepi, dogovorjeni v okviru Rotterdamske konvencije, sledijo predvsem okoljskemu cilju (tj. varovanju zdravja ljudi in okolja z nadzorom mednarodne trgovine z nekaterimi nevarnimi kemikalijami in pesticidi).
               
               
                  Posledično bi morala biti pravna podlaga predlaganega sklepa člen 192(1) PDEU v povezavi s členom 218(9) PDEU.
               
            
            
               •Subsidiarnost (za neizključno pristojnost) 
            
            
               
                  Varovanje zdravja ljudi in okolja pred morebitno škodo, ki jo povzročajo nekatere nevarne kemikalije, in prispevanje k njihovi okolju prijazni uporabi sta svetovnega pomena, Rotterdamska konvencija pa se v Uniji izvaja z Uredbo (EU) št. 649/2012. Ker je Unija pogodbenica Konvencije, je primerno, da Unija sodeluje pri odločanju na zasedanju Konference pogodbenic.
               
            
            
               •Sorazmernost
            
            
               
                  Varovanje zdravja ljudi in okolja pred morebitno škodo, ki jo povzročajo nekatere nevarne kemikalije, in prispevanje k njihovi okolju prijazni uporabi sta svetovnega pomena in zahtevata prizadevanja na svetovni ravni. Odbor za pregled kemikalij iz Konvencije je priporočil vključitev acetoklora, karbosulfana, krizotilnega azbesta, dekabromodifenil etra, fentiona (formulacije z zelo majhnim volumnom (ULV) s koncentracijo aktivne snovi 640 g/l ali več), tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/l ali več, kar ustreza koncentraciji parakvat iona 200 g/l ali več, ter perfluorooktanojske kisline (PFOA), njenih soli in njej sorodnih spojin na seznam v Prilogi III, saj je bilo ugotovljeno, da navedene kemikalije izpolnjujejo merila v skladu s Prilogo II h Konvenciji. Zato je sorazmerno podpreti vključitev navedenih kemikalij na seznam v Prilogi III h Konvenciji, da se zagotovi sprejetje ustreznih ukrepov na svetovni ravni.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Posvetovanja z deležniki
            
            
               
                  Sistematično posvetovanje z deležniki ni bilo opravljeno, saj predlog ne bo imel posledic za deležnike v Evropski uniji, razen da bo treba pri izvozu navedenih kemikalij upoštevati nekatera pravila. Vendar so bila med pregledom obvestil o navedenih kemikalijah, ki ga je izvedel Odbor za pregled kemikalij iz Konvencije, opravljena posvetovanja z deležniki, njihove pripombe pa so bile obravnavane.
               
            
            
               •Ocena učinka
            
            
               
                  Ocena učinka ni bila izvedena, saj sklepi, ki se lahko sprejmejo na podlagi Konvencije, ne bodo vplivali na uporabo navedenih kemikalij v Evropski uniji. 
               
            
            
               •Primernost in poenostavitev ureditve
            
            
               
                  Predlog lahko v manjši meri vpliva na komercialno dejavnost, saj se kemikalije ne uporabljajo v komercialne namene v Uniji, ampak se lahko proizvajajo za izvoz, zato mikropodjetja niso izvzeta in posebna pravila za MSP niso določena. Predlog lahko v manjši meri vpliva na sektorsko konkurenčnost EU ali na trgovino med Unijo in tretjimi državami, saj bi bilo treba pri trgovanju z navedenimi kemikalijami na mednarodni ravni upoštevati nekatera pravila.
               
            
            
               4.PRORAČUNSKE POSLEDICE
            
            
               
                  Predlog nima proračunskih posledic.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Načrt za izvedbo, spremljanje, ocenjevanje in poročanje se ne štejejo za potrebne.
               
            
            
               •Natančnejša pojasnitev posameznih določb predloga
            
         
         
            
               
                  Predlog Komisiji podeljuje pooblastilo, da na zasedanju Konference pogodbenic Rotterdamske konvencije v imenu Evropske unije podpre vključitev na seznam acetoklora, karbosulfana, krizotilnega azbesta, dekabromodifenil etra, fentiona (formulacije z zelo majhnim volumnom (ULV) s koncentracijo aktivne snovi 640 g/l ali več), tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/l ali več, kar ustreza koncentraciji parakvat iona 200 g/l ali več, ter perfluorooktanojske kisline (PFOA), njenih soli in njej sorodnih spojin.
               
            
            
               2021/0100 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa na Konferenci pogodbenic glede sprememb Priloge III k Rotterdamski konvenciji o postopku soglasja po predhodnem obveščanju za določene nevarne kemikalije in pesticide v mednarodni trgovini
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Rotterdamska konvencija o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Konvencija) je začela veljati 24. februarja 2004 in je bila v imenu Unije sklenjena s Sklepom Sveta 2006/730/ES
                  4
                .
            
            
               (2)Rotterdamska konvencija se v Uniji izvaja z Uredbo (EU) št. 649/2012 Evropskega parlamenta in Sveta z dne 4. julija 2012
                  5
               .
            
            
               (3)Konferenca pogodbenic lahko na podlagi člena 7 Konvencije odloči glede vključitve kemikalij na seznam v Prilogi III.
            
            
               (4)Pričakuje se, da bodo na desetem zasedanju Konference pogodbenic Rotterdamske konvencije sprejeti sklepi o vključitvi nadaljnjih kemikalij na seznam v Prilogi III.
            
            
               (5)Primerno je določiti stališče, ki se v imenu Unije zastopa na Konferenci pogodbenic, saj bodo sklepi za Unijo zavezujoči.
            
            
               (6)Da se državam uvoznicam zagotovi varstvo, ki ga zagotavlja Rotterdamska konvencija, in ker so vsa zadevna merila iz Konvencije izpolnjena, je potrebno in ustrezno podpreti priporočilo Odbora za pregled kemikalij, ki je pomožni organ Rotterdamske konvencije, glede vključitve acetoklora, karbosulfana, krizotilnega azbesta, dekabromodifenil etra, fentiona (formulacije z zelo majhnim volumnom (ULV) s koncentracijo aktivne snovi 640 g/l ali več), tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/l ali več, kar ustreza koncentraciji parakvat iona 200 g/l ali več, ter perfluorooktanojske kisline (PFOA), njenih soli in njej sorodnih spojin na seznam v Prilogi III k Rotterdamski konvenciji. Uporaba navedenih snovi je v Uniji že prepovedana ali strogo omejena in za večino veljajo strožje izvozne zahteve od zahtev Rotterdamske konvencije v skladu z Uredbo (EU) št. 649/2012 –
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki se v imenu Evropske unije zastopa na desetem zasedanju Konference pogodbenic Rotterdamske konvencije je, da Unija podpre sprejetje sprememb Priloge III k Rotterdamski konvenciji o postopku soglasja po predhodnem obveščanju za določene nevarne kemikalije in pesticide v mednarodni trgovini glede vključitve na seznam acetoklora, karbosulfana, krizotilnega azbesta, dekabromodifenil etra, fentiona (formulacije z zelo majhnim volumnom (ULV) s koncentracijo aktivne snovi 640 g/l ali več), tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/l ali več, kar ustreza koncentraciji parakvat iona 200 g/l ali več, ter perfluorooktanojske kisline (PFOA), njenih soli in njej sorodnih spojin.
            
            
               Člen 2
            
            
               Ta sklep je naslovljen na Komisijo.
            
         
         
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sklep Sveta 2006/730/ES z dne 25. septembra 2006 o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (UL L 299, 28.10.2006, str. 23).
               
               
                  
                     (2)
                  
                        Uredba (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (UL L 201, 27.7.2012, str. 60).
               
               
                  
                     (3)
                  
                        Uredba (EU) 2019/1021 Evropskega parlamenta in Sveta z dne 20. junija 2019 o obstojnih organskih onesnaževalih (UL L 169, 25.6.2019, str. 45).
               
               
                  
                     (4)
                  
                        Sklep Sveta 2006/730/ES z dne 25. septembra 2006 o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (UL L 299, 28.10.2006, str. 23).
               
               
                  
                     (5)
                  
                        Uredba (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (UL L 201, 27.7.2012, str. 60).